Foto: Index/Hina

SISAČKO-MOSLAVAČKA županica Marina Lovrić Merzel traži hitno puštanje iz Remetinca, a njen odvjetnik se u nadopuni žalbe na odluku o pritvoru poziva na tvrdnje zamjenika ministra financija Borisa Lalovca te pomoćnice ministra i ravnateljice Porezne uprave Nade Čavlović Smiljanec, koji tvrde kako je pri kupnji zgrade Zavoda za hitnu medicinsku pomoć Sisačko-moslavačke županije sve bilo prema zakonu i kako je zgrada točno procijenjena.



Na odluku o jednomjesečnom pritvoru Lovrić Merzel žalila se još u srijedu, a sad je taj zahtjev i nadopunjen. Njen odvjetnik Berislav Živković za RTL Danas je kazao: "Mislim da su te nove okolnosti vrlo bitne za sadržaj žalbe, zato sam pripremio dopunu žalbe na rješenje o određivanju istražnog zatvora".



Merzel tvrdnje Lalovca i Smiljanec kako su dvije revizije pokazale kako je sa kupnjom sporne zgrade i procjenom Porezne uprave Sisak sve bilo u redu, sad koristi kao obranu. "Ona je vrlo jasno i detaljno rekla da su postojale tri procjene i da su one bile gotovo podudarne i da ona nije mogla znati da se radi o nekoj bitnoj razlici u cijeni", kaže Živković.



Za razliku od Porezne uprave, DORH misli drugačije. Uskokov vještak je, podsjetimo, procijenio da su nekretnina i zemljište preplaćeni za 4,2 milijuna kuna. Istovremeno, pročelnik Porezne uprave u Sisku je Uskoku navodno rekao kako ga je županica kontaktirala oko procjene i rekla mu da ima ponudu na 9,8 milijuna kuna za prostor autosalona i da treba tržišnu procjenu vrijednosti nekretnine koja bi trebala biti oko 10 milijuna kuna.



Ipak, sisačka Hitna nije jedina točka Merzeličine optužnice, već ih ima pet, pa ni ove nove okolnosti ne bi trebale biti presudne kad je u pitanju odluka o njenom zadržavanju u pritvoru. Dok vrijeme provodi u Remetincu, Lovrić Merzel i dalje prima plaću županice, a o ostavci ne razmišlja.